Dobrý deň,

prosíme o vyjadrenie k nasledovnému problému.

Počas rozporového konania 14.1.2022 o pripomienkach k Strategickému plánu SPP neboli okrem iných akceptované dve skupiny pripomienok.

Prvá sa týkala inštitútu konečného užívateľa výhod (vlastníka) a uplatnenia stropovania priamych platieb aj komplementárnej redistributívnej platby na konečného užívateľa výhod.

Neakceptovanie tejto pripomienky bolo zdôvodnené tým, že to neumožňuje legislatíva EÚ, ale bez bližšieho uvedenia konkrétnych predpisov.

Ďalej bola požiadavka vyplácať komplementárnu redistributívnu platbu len pre registrovaných žiadateľov s IČO-m (SHR, právnické osoby), nie pre fyzické osoby - nepodnikateľov.

Táto pripomienka tiež nebola akceptovaná s tým, že nie je možné robiť rozdiely medzi žiadateľmi, všetci sú rovnocenní, ináč by to bolo porušenie európskych predpisov.

Prosíme o vysvetlenie, či sa tieto zdôvodnenia skutočne opierajú o legislatívu EÚ a neakceptovanie našich pripomienok je opodstatnené, a ak to tak je, prosíme o uvedenie konkrétnych ustanovení predpisov, ktoré by tým boli porušené.

Okrem toho nebola akceptovaná naša požiadavka, aby podpory, ktoré budú smerované pre mladých poľnohospodárov boli pre celú cieľovú skupinu od 18 do 40 rokov a aby sa pritom neuplatňovala podmienka maximálnej dvojročnej histórie poľnohospodárskeho podniku. Chceme sa opýtať, či táto podmienka dvojročnej histórie pramení z nastavení pravidiel Európskej komisie, alebo to je len požiadavka Slovenka.

Ďakujeme.

S pozdravom

Zuzana Homolová, Ekotrend Slovakia - zväz ekologického poľnohospodárstva

Milan Jurky, Združenie mladých farmárov na Slovensku – ASYF

Ján Cenkner, Iniciatíva poľnohospodárov